
Bosna i  Hercegovina

FEDERACIJA BOSNE I HERCEGOVINE

POSAVSKI   KANTON

KANTONALNI  SUD  U  ODŽAKU         

Broj: 25 0 K 060616 26 Kž 2
Odžak, 21.08.2026. godine
U IME FEDERACIJE BOSNE I HERCEGOVINE 
 
Kantonalni sud  u Odžaku, u vijeću sastavljenom od suca Dž.P, kao predsjednika vijeća, te sudaca V.M i J.R, kao članova vijeća, uz sudjelovanje zapisničara I.K, u kaznenom predmetu protiv optuženog A.M. zbog kaznenog djela Nasilje u obitelji iz članka 222. stavak 2. u svezi sa stavkom 1. i člankom 55. Kaznenog zakona Federacije Bosne i Hercegovine, odlučujući o žalbi branitelja optuženog izjavljenoj protiv presude Općinskog suda u Orašju broj: 25 0 K 060616 25  K 2, od 10.04.2026. godine, na sjednici vijeća održanoj dana 21.08.2026. godine,  donio je slijedeću: 
P R E S U D U 

            Žalba branitelja optuženog se odbija kao neutemeljena, a presuda Općinskog suda u Orašju broj 25 0 K 060616 25  K 2, od 10.04.2026. godine, se potvrđuje.



     O b r a z l o ž e n j e
            Pobijanom  presudom  Općinskog suda u Orašju, A.M., sin ..., rođen u ..., s prebivalištem u ..., rođen ..., oglašen je krivim zbog kaznenog djela Nasilje u obitelji iz članka 222. stavak 2. u vezi sa stavkom 1. Kaznenog zakona Federacije Bosne i Hercegovine i kaznenog djela Nasilje u obitelji iz članka 222. stavak 1. Kaznenog zakona Federacije Bosne i Hercegovine, pa ga je sud na temelju navedenih odredbi Kaznenog zakona Federacije Bosne i Hercegovine i nalazeći da je radnjama optuženika u smislu članka 55. stavak 2. Kaznenog zakona Federacije BiH učinjeno produženo kazneno djelo Nasilje u obitelji iz članka 222. stavak 2. Kaznenog zakona Federacije Bosne i Hercegovine, primjenom članka 7., članka 42., članka 43. stavak 1., članka  49. stavak 1. i članka 55. stavak 3. Kaznenog zakona Federacije Bosne i Hercegovine, optuženog A.M. osudio na KAZNU ZATVORA  u trajanju od 6 (šest) mjeseci.

Na temelju članka 57. stavak 1. Kaznenog zakona Federacije Bosne i Hercegovine optuženiku se u izrečenu kaznu zatvora uračunava vrijeme za koje je lišen slobode i to počev od 30.08.2021. godine od 17,20 sati do 31.08.2021. godine do 12,05 sati. 


Na temelju članka 212. stavak 3. Zakona o kaznenom postupku Federacije Bosne i Hercegovine oštećena M.H., kći ... i majke ... rođena ..., se upućuje da imovinskopravni zahtjev može ostvarivati u parničnom postupku.  


Na temelju članka 202. stavak 1. a u svezi sa člankom 199. stavak 2. točka „a“ i „g“ Zakona o kaznenom postupku Federacije Bosne i Hercegovine, optuženi A.M. je dužan platiti troškove kaznenog postupka u visini od 56,00 KM i paušal u visini od 100,00 KM u roku 15 (petnaest) dana od dana pravomoćnosti presude.
        Protiv navedene presude, žalbu je izjavio branitelj optuženog B.H., odvjetnik iz T, zbog bitne povrede odredaba krivičnog postupka, povrede krivičnog zakona, pogrešno i nepotpuno utvrđenog činjeničnog stanja i zbog odluke o krivičnopravnoj sankciji. Predlaže da se žalba uvaži, pobijana presuda ukine i otvori pretres pred ovim sudom.
Nakon što je ispitao pobijanu presudu u granicama žalbenih  razloga,  a  po službenoj dužnosti da li je na štetu optuženoga povrijeđen Kazneni zakon,  u smislu članka 321. ZKP-a F BiH („Službene novine F BiH broj: 35/03, 37/03, 56/03, 78/04, 28/05, 55/06, 27/07, 53/07, 9/09, 12/10 i 8/13, 59/14), ovaj sud je odlučio kao u izreci presude  iz slijedećih razloga:

Žalba branitelja optuženog je neutemeljena.

Navodi branioca optuženog u žalbi da je izrekom 1. pobijane presude optuženom stavljeno na teret da je počinio krivično djelo Nasilje u obitelji iz čl. 222. st. 2. u vezi sa st. 1. KZ F BIH, a izrekom 2. da je počinio krivično djelo Nasilje u obitelji iz čl. 222. st. 1. KZ F BIH, pa sud navodi da je radnjama optuženog učinjeno produženo krivično djelo Nasilje u obitelji iz čl. 222. KZ F BIH. Kako iz pravne kvalifikacije krivičnog djela iz izreke pobijane presude ne proizlazi da se radi o produženom navedenom krivičnom djelu iz st. 2 i st. 2. krivičnog djela Nasilja u obitelji iz čl. 222. KZ F BIH, a tu izreku presude u tom dijelu čini nerazumljivom, na koji način je sud učinio bitnu povredu odredaba krivičnog postupka, te iz navedenih razloga pobijana presuda ne sadrži stvarne razloge o odlučnim činjenicama, su neosnovani.

Uvidom u presudu Općinskog suda u Orašju broj 25 0 K 060616 25 K 2 od 10.04.2026. godine, ovaj sud je utvrdio da je prvostepeni sud u izreci presude u tački 1. naveo da je optuženi počinio kazneno djelo Nasilje u obitelji iz čl. 222. st. 2. u vezi sa st. 1. KZ F BIH, a u točki 2. je naveo da je optuženi počinio kazneno djelo Nasilje u obitelji iz čl. 222. st. 1. KZ F BIH, pa je sud istakao da je u radnjama optuženog učinjeno produženo kazneno djelo Nasilje u obitelji iz čl. 222. st. 2. KZ F BIH.


Navodi branitelja optuženog u žalbi da provedenim dokazima nije dokazan niti jedan navod iz izreke pobijane presude, tj. da nije dokazano da je optuženi počinio djela koja mu se stavljaju na teret. Optuženom se stavlja na teret da je nasilnim i drskim ponašanjem ugrožavao mir i tjelesnu cjelovitost člana svoje porodice, bivše supruge M.M., te je odluka o krivnji optuženog zasnovana na pogrešno utvrđenom činjeničnom stanju. Sud je zasnovao svoju odluku na osnovu iskaza oštećene, njene sestre i zeta, tj. najbližih članova porodice, koji su se unaprijed dogovorili uvezi svojih iskaza, su neosnovani. 
Oštećena M.M. sada H. je istakla da je u braku sa optuženim bila od 2015. godine, te da su nastali problemi kada su odselili u zajedničku kuću i kada je ona rodila dijete 2015. godine, optuženi je počeo izlaziti u čaršiju, kući je dolazio u pijanom stanju, a njegovi noćni izlasci su trajali do kasno ujutro. Prijetio je da će je ubiti, razbiti, razvaliti joj vilicu, otkinuti joj glavu. Takvo stanje je trajalo 2,5 godine, a i znao je naletjeti na nju i jedne prilike ju je udario i ona je od tog udarca imala otisak njegovih prstiju u predjelu desne podlaktice, na silu ju je tjerao da spava sa njim i ona je zbog njegovog ponašanja prema njoj odselila kod svojih roditelja.

Navode oštećene potvrdila je i svjedok S.Š., sestra oštećene, koja je istakla da joj se M.M. uvijek žalila da ima problema u braku. Pokazala joj je modricu na ruci, koja je nastala od optuženog prilikom svađe.  Nakon što je njena sestra M.M. došla svojim roditeljima, optuženi je rekao da je najbolje da on pokupi ženu i djecu i da se bace s mosta, a tada je bila prisutna ona i A.H., sin optuženika i oštećene, a oštećena je tada bila u kuhinji, te to nije čula, ali je ona to rekla oštećenoj.

Navode oštećene potvrdio je i svjedok M.Š., suprug od njene sestre S.Š.,  koji je istakao da mu je poznato da je optuženi sklon alkoholu, da je po izjavama oštećene i na osnovu onoga što je i on uočio, bilo dosta nasilja i da ona jednostavno nije mogla živjeti s njim, bilo je verbalnog maltretiranja, zlostavljanja, prijetnji  prije dok su živjeli skupa, a i jedne prilike je vidio modricu na njenoj desnoj podlaktici, a ona mu je rekla da je to u svađi učinio optuženi. Nakon što se oštećena vratila kod oca i majke, optuženi je i dalje vršio verbalno maltretiranje i prijetnje prema oštećenoj.  

Svjedok M.J. koji je policijski službenik  je istakao  da je M.M. prijavljivala policiji nasilje koje je nad njom provodio optuženi, a po njenim izjavama bilo dosta nasilja nad njom, bila je praćena i uhođena. 

Navodi branioca optuženog da su najbliži članovi porodice unaprijed dogovorili u vezi svojih iskaza, su proizvoljni i ničim nisu dokazani. Svjedokinja S.Š. je sestra oštećene, a svjedok M.Š.  je zet oštećene, te kako su u bliskom srodstvu i žive u istom mjestu, svakako bi bilo poznato kakvi su odnosi između optuženog i oštećeme, a svjedok M.J. je prilikom prijave oštećene optuženog od strane oštećene upoznat sa odnosima između optuženog i oštećene, te je prvostepeni sud pravilno postupio kada je prihvatio navode svjedoka.


U žalbi branilac optuženog je naveo da nije dokazano da je optuženi  rekao da je najbolje da on, M.M. i djeca autom slete sa mosta u rijeku kako bi se utopili, a što je istakla S.Š., ističući da je to rečeno pred njom i malodobnim sinom optuženog i oštećene. Nisu dokazani kao i navodi svjedoka M.Š. koji je istakao da je optuženi rekao za M.M. „kuja neće da uzme poklon, razbit ću joj zube, počupati ću joj kosu“. Taj dan A.H. i M.Š. se nisu ni sreli niti su razgovarali. Svjedoci se nisu izjasnili, ako je uopće i bilo tih navoda optuženog, u kojem tonu je to optuženi rekao, iz kakvog razgovora je proizašlo i iz kojih razloga, te nisu dali ni logično objašnjenje kako dolazi do toga da se uopće tako nešto izgovori i da li tako nešto izgovoreno može izazvati strah, prijetnju, ugroziti mir i psihičko zdravlje. 

Svjedoci S.Š. i M.Š. su dali svoje izjave o postupanju optuženog prema oštećenoj na osnovu iskaza oštećene, kao i neposrednih saznanja o prijetnjama koje je optuženi uputio oštećenoj, a koji su te prijetnje prenijeli oštećenoj. Svjedoci daju svoj iskaz o nečemu što im je poznato i prilikom davanja svojih iskaza ne treba da iznose nikakve svoje zaključke i mišljenja, te su neosnovani navodi branioca optuženog u žalbi da su svjedoci bili dužni da se izjasne u kojem tonu je to optuženi rekao, iz kakvog razgovora je to proizašlo i iz kojih razloga, kao i logično  objašnjenje kako dolazi do toga da se uopće tako nešto izgovori.  O tome da li je tako nešto izgovoreno izazvalo strah, prijetnju, ugrozilo mir i psihičko zdravlje onome kome je upućeno, odlučiti će sud, a o tome svjedoci se ne mogu izjašnjavati.


U žalbi branilac optuženog ističe da ne postoji niti jedan materijalni dokaz koji se odnosi na inkrimisani period naveden u optužnici, a u rješenju o izricanju zaštitne mjere prema optuženom od 31.08.2023. godine, se navodi da je isti u posljednja 3 do 4 mjeseca psihički zlostavljao suprugu, što nije točno, te taj dokaz nema nikakve veze sa navodnim događajima navedenog u izreci pobijane presude. Oštećena ne posjeduje nikakvu medicinsku dokumentaciju o bilo kakvim fizičkim ili psihičkim povredama, iako je tokom postupka pokušala da predstavi sudu da je doživjela traumu kao i nekakve fizičke povrede.

Tačni su navodi branioca optuženog da ne postoji medicinska dokumentacija o fizičkim i psihičkim povredama oštećene, jer  nema dokaza da se oštećena obraćala medicinskim ustanovama za fizičko i psihičko nasilje, ali je oštećena u službenoj zabilješci od 30.08.2023. godine data u PS Odžak, izjavila da u zadnja tri, četiri mjeseca strahuje za svoj život, da trpi psihičko maltretiranje i prijetnje od strane svog supruga A.M. sa kojim ne živi već 11 mjeseci. Kada je i sa njim bila zajedno, bila je također maltretirana, od istog je trpjela i fizičko nasilje, ali to nije prijavljivala policiji radi svog braka, kojeg je željela da sačuva, jer je u braku imala  dvoje malodobne djece, a i mislila je da će takvo ponašanje optuženog prema njoj prestati.


Navodi branioca optuženog u žalbi da je u ovom postupku trebao biti priveden dokaz vještačenja po vještacima psihijatrijske i psihološke struke, koji bi eventualno utvrđivali bilo šta, što je ostavilo traumu na oštećenu, pa je krivnja optuženog zasnovana na nepotpuno utvrđenom činjeničnom stanju. Iskaz oštećene je osporen dovođenjem u direktnu vezu sa subjektivnim i materijalnim dokazima, pa je sud trebao optuženog osloboditi od optužbe, jer njegova krivnja nije dokazana van svake razumne sumnje, su proizvoljni.

Prijetnje koje je optuženi uputio oštećenoj, su izazvale traumu kod oštećene i bile objektivno podobne da kod oštećene izazovu osjećaj straha za vlastiti život i osjećaj ugroženosti mira i životne sigurnosti, te nije ni bilo potrebe da se to dokazuje i vještačenjem od strane vještaka psihijatrijske i psihološke struke, iz razloga jer su te prijetnje trajale duži vremenski period i postojale su u vrijeme dok je je oštećena živjela zajedno u domaćinstvu sa optuženim, kao i poslije kada je otišla da živi sa djecom kod svojih roditelja. Prijetnje koje su joj upućivane su kod oštećene izazvale osjećaj ugroženosti i straha, o čemu je upoznala svoju sestru S.Š., kao i policijskog službenika M.J..


Navodi branioca optuženog u žalbi  da je izrečena kazna zatvora od strane prvostepenog suda optuženom, prestroga, jer sud nije dao dovoljan značaj olakšavajućim okolnostima na strani optuženog, dok je otežavajuće okolnosti precijenio. Sud je propustio kao olakšavajuću okolnost cijeniti i doprinos oštećene nastanku krivičnog događaja, a trebao je kao olakšavajuće okolnosti cijeniti da optuženi do sada nije osuđivan, kao i ponašanje optuženog nakon učinjenog krivičnog djela, tj. da nije počinio bilo koje krivično djelo, niti je stupio u kontakt sa oštećenom, su neosnovani.
Prvostepeni sud je, prilikom odmjeravanja kazne optuženom, imao u vidu sve olakšavajuće i otežavajuće okolnosti na strani optuženog, te je kao olakšavajuću okolnost cijenio da optuženi do sada nije osuđivan, te navodi punomoćnika optuženog u žalbi da je kao olakšavajuću okolnost trebao cijeniti i doprinos oštećene nastanku krivičnog događaja, su proizvoljni i ničim nije dokazano u čemu se sastojao doprinos oštećene nastanku krivičnog događaja.
Kao otežavajuću okolnost, prvostepeni sud je pravilno uzeo u obzir da je optuženi počinio dva kaznena djela, da je kaznena djela činio u kontinuitetu i dužem vremenskom periodu, te je time iskazao svoju upornost u ugrožavanju oštećene M.M.. Zbog počinjenih kaznenih djela i ugroženosti mira oštećena je napustila bračnu zajednicu u kojoj je živjela sa optuženim i otišla kod svojih roditelja. Kada je oštećena došla u dom svojih roditelja, optuženi je nepozvan dolazio, te uputio prijetnje da će oštećenoj porazbijati zube, slomiti nos, te je govorio da je najbolje da on, njegova supruga M.M. i njihova djeca autom slete s mosta u rijeku kako bi se utopili, M.M. je nazivao kujom, te prijetio ako M.M. bude s nekim drugim da će uzeti pištolj i sve pobiti, te da će ubiti M.M., djecu i na kraju sebe, ako se bilo što dokaže da M.M. ima nešto sa M.Š., suprugom M.M. sestre S.Š., a te prijetnje su kod oštećene izazvale uznemiravanje i strah.

Kako je prvostepeni sud prilikom odmjeravanja kazne optuženom imao u vidu sve olakšavajuće i otežavajuće okolnosti na strani optuženog, koje je cijenio, prema stavu ovoga suda prvostepeni sud je, s obzirom na sve te okolnosti, pravilno odmjerio kaznu optuženom za krivična djela za koja je osuđen.


Slijedom naprijed navedenog, sud je odlučio kao u izreci presude, u smislu čl. 325. i 328. ZKP F BIH.

Zapisničar       


                                 PREDSJEDNIKVIJEĆA                 I.K

                                                       


 Dž.P
                



 


           
